Eerste in SA: Jou inkopies afgelewer binne 60 minCheckers het pas ŉ diens bekendgestel wat jou inkopies binne ŉ uur ná jou bestelling by jou huis kom aflewer. Dié diens, Sixty60, is deur middel van ŉ selfoon-toepassing beskikbaar. Die produkte sal dieselfde kos as wat dit in die winkels kos en aflewering is gratis. Jy kan dus in die gemak van jou eie huis inkopies doen en binne een uur is dit by jou huis. Volgens ŉ verklaring deur Checkers sal gebruikers ook hul bestellings aanlyn kan dophou om te sien hoe die aflewering vorder. “Sixty60 bied ongeëwenaarde gemak omdat dit al die harde werk vír jou doen,” sê Neil Schreuder, hoof van innovering en strategie by Shoprite Checkers. “In ons samelewing waarin tyd so skaars is, is dit soos om tyd vir mense terug te gee as ons inkopies vinnig en op aanvraag by ons klante te kan aflewer. Tyd is ons kosbaarste kommoditeit.” Sixty60 se toepassing is maande lank onder Shoprite Checkers se werkers getoets en nou is hulle gereed om dit ook onder die publiek in Kaapstad en Sandton te toets. “Die naam Sixty60 som dié diens se hoofdoel op: Klante bestel hul inkopies binne 60 sekondes en dit word dan by hulle afgelewer binne 60 minute.” Sixty60 sal gedurende die toetsperiode beskikbaar wees in Checkers-winkels in Kaapstad (Durbanville, Willowbridge, Okavango Crossing, Rondebosch, Kloofstraat en Seepunt) en Gauteng (Melrose en Bryanston). Die Sixty60-app kan van die Google Play Store asook van die App Store afgelaai word.